钦定古今图书集成/明伦汇编/官常典/第086卷 > 燕王倓
## 钦定古今图书集成/明伦汇编/官常典/第086卷 > 燕王倓

按《隋书元德太子传》，“元德太子昭有子三人，韦妃生
恭皇帝，大刘良娣生燕王倓，小刘良娣生越王侗。”
按本传：“燕王倓，字仁安，敏慧，美姿仪。炀帝于诸孙中
特所钟爱，常置左右。性好读书，尤重儒素，非造次所
及，有若成人。良娣早终，每至忌日，未尝不流涕呜咽，
帝由是益以奇之。宇文化及弑逆之际，倓觉变，欲入
奏”，恐露其事，因与梁公萧钜、千牛宇文皛等穿芳林
门侧水窦而入。至元武门，诡奏曰：“臣卒中恶，命县俄
顷，请得面辞，死无所恨”，冀以见帝。为司宫者所遏，竟
不得闻。俄而难作，为贼所害，时年十六。